༄༅༅།།རྒྱ་གར་སྐད་དུ།ཨ་ནི་ཏཱ་ཏཱ་སཱུ་ཏྲ།བོད་སྐད་དུ།མི་རྟག་པ་ཉིད་ཀྱི་མདོ།།སངས་རྒྱས་དང་བྱང
ཆུབ་སེམས་དཔའ་ཐམས་ཅད་ལ་ཕག་འཚལ་ལོ།།འདི་སྐད་བདག་གིས་ཐོས་པ་དུས་གཅིག་ན།བཅོམ་ལྡན་འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན།དགེ་སློང་གི་དགེ་འདུན་ཆེན་པོ་དང་ཐབས་ཅིག་ཏུ།
བཞུགས་ཏེ།དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ།དགེ་སློང་དག་ཆོས་བཞི་པོ་འདི་དག་ནི་འཇིག་རྟེན་ཐམས་ཅད་ལ་སྡུག་པ།དབེན་པ།ཕངས་པ།ཡིད་དུ་འོང་བ།མངོན་པར་དགའ་བར་བྱ་བའོ།།བཞི་གང་ཞེ་ན།
དགེ་སློང་དག་ནད་མེད་པ་ནི་འཇིག་རྟེན་ཐམས་ཅད་ལ་སྡུག་པ།དབེན་པ།ཕངས་པ།ཡིད་དུ་འོང་བར་མངོན་པར་དགའ་བར་བྱ་བའོ།།ནད་མེད་པ་དེའི་མཐའ་ཡང་ནད་ཡིན་ཏེ།དགེ་སློང་དག་ནང་ནི་འཇིག་རྟེན་ཐམས་ཅད་ལ་མི་སྡུག་པ།མི
དབེན་པ།མི་ཕངས་པ།ཡིད་དུ་མི་འོང་བ་མངོན་པར་དགའ་བར་བྱ་བ་མ་ཡིན་པའོ།།དགེ་སློང་དག་ལང་ཚོ་ནི་འཇིག་རྟེན་ཐམས་ཅད་ལ་སྡུག་པ།དབེན་པ།ཕངས་པ།ཡིད་དུ་འོང་བ་མངོན་པར་དགའ་བར་བྱའོ།།ལང་ཚོ་འདིའི་མཐའ་ཡང་རྒ་བ

ཡིན་ཏེ།དགེ་སློང་དག་རྒ་བ་ནི་འཇིག་རྟེན་ཐམས་ཅད་ལ་མི་སྡུག་པ།མི་དབེན་པ།མི་ཕངས་པ།ཡིད་དུ་མི་འོང་བ།མངོན་པར་དགའ་བར་བྱ་བ་མ་ཡིན་པའོ།།དགེ་སློང་དག་འབྱོར་པ་ནི་འཇིག་རྟེན་ཐམས་ཅད་ལ་སྡུག།
པ།དབེན་པ།ཕངས་པ།ཡིད་དུ་འོང་བ་མངོན་པར་དགའ་བར་བྱ་བའོ།།འབྱོར་པ་དེའི་མཐའ་ཡང་རྒུད་པ་ཡིན་ཏེ།དགེ་སློང་དག་རྒུད་པ་ནི་འཇིག་རྟེན་ཐམས་ཅད་ལ་མི་སྡུག་པ།མི་དབེན་པ།མི་ཕངས་པ།ཡིད་དུ་མི་འོང་བ།མངོན་པར་
དགའ་བར་བྱ་བ་མ་ཡིན་པའོ།།དགེ་སློང་དག་སྲོག་ནི་འཇིག་རྟེན་ཐམས་ཅད་ལ་སྡུག་པ།དབེན་པ།ཕངས་པ།ཡིད་དུ་འོང་བ་མངོན་པར་དགའ་བར་བྱ་བའོ།།སྲོག་དེའི་མཐའ་ཡང་འཆི་བ་སྟེ།དགེ་སློང་དག་འཆི་བ་ནི་འཇིག་རྟེན་ཐམས་ཅད་ལ
མི་སྡུག་པ།མི་དབེན་པ།མི་ཕངས་པ།ཡིད་དུ་མི་འོང་བ།མངོན་པར་དགའ་བར་བྱ་བ་མ་ཡིན་པའོ།།བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ཏེ།བདེ་བར་གཤེགས་པས་དེ་སྐད་གསུངས་ནས།སྟོན་པས་གཞན་ཡང་འདི
སྐད་བཀའ་སྩལ་ཏོ།།ནད་མེད་མི་རྟག་ལང་ཚོ་རྟག་མ་ཡིན།།འབྱོར་པ་མི་རྟག་སྲོག་ཀྱང་རྟག་མ་ཡིན།།སྐྱེ་བོ་མི་རྟག་ཉིད་ཀྱིས་ཉེན་གྱུར་ན།།འདོད་པའི་ཡོན་ཏན་དགའ་བ་ཇི་ལྟར་སྐྱེ།།བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ནས།།
དགེ་སློང་དེ་དག་ཡི་རངས་ཏེ།བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ།།མི་རྟག་པ་ཉིད་ཀྱི་མདོ་རྫོགས་སོ།།།།རྒྱ་གར་གྱི་མཁན་པོ་སུ་རེན་དྲ་བོ་དྷི་དང་།ཞུ་ཆེན་གྱི་ལོ་ཙྪ་བ་བན་དེ་ཞང་ཡེ་ཤེས་སྡེས་བསྒྱུར་ཅིང
ཞུས་ནས་སྐད་གསར་ཆད་ཀྱིས་ཀྱང་བསྣན་ནས་གཏན་ལ་ཕབ་པ།།།